Bratislava 23. januára (TASR) - Za najväčšiu výhodu návrhu zákona o masových médiách, ktorý dnes Slovenský syndikát novinárov (SSN) doručil Kancelárii prezidenta SR a na Ministerstvo kultúry SR, považuje predsedníčka SSN Zuzana Krútka komplexnosť. Dôležité je podľa nej aj to, že návrh je jasný, stručný a nerieši otázky, ktoré sú riešené v iných zákonoch. Krútka to uviedla v rozhovore pre TASR.
"Dôležitý je práve komplex zmien, že sa zhrnuli ustanovenia, ktoré tu tak ďpoletujú vo vzduchuď, niektoré sú aj v dnes platnom zákone," dodala. Napríklad povinnosť orgánov verejnej správy informovať médiá je už v platnom zákone z roku 1966, ale formulácie sú už zastarané. "Nie sú tam vymenovaní napríklad predstavitelia samosprávy," povedala Krútka.
Ústavou zakázaná cenzúra sa podľa Krútkej sa často nesprávne chápe iba ako cenzúra politická. "My vieme, že jestvuje aj niečo ako ekonomická cenzúra," uviedla s dodatkom, že návrh zákona zakazuje akékoľvek cenzorské zásahy. Zároveň zakazuje nútiť novinára písať príspevok, ktorý je v rozpore s jeho svedomím a akékoľvek redakčné zmeny v obsahu článku musí odsúhlasiť jeho autor.
Návrh zákona obsahuje ustanovenie o imunizácii informácií z Národnej rady SR. Na výroky poslancov sa totiž vzťahuje imunita, podľa predsedníčky SSN by sa teda mala vzťahovať aj na ich korektnú medializáciu.
"Je tam vyriešená aj otázka práva na ospravedlniteľný omyl," upozorňuje Krútka na ustanovenie, podľa ktorého za nepresnosť informácií z hodnoverného zdroja nesie zodpovednosť práve zdroj. "Je tak trochu ďbičď na spravodajské agentúry," priznáva predsedníčka SSN. Ak médium preberie z agentúry nepresnú informáciu, uverejní ospravedlnenie, ale právnu zodpovednosť za obsah správy nesie agentúra.
Zákon by podľa Krútkej mal chrániť aj zdroje novinárskych informácií. Ak sa zdroj dohodne s novinárom o tom, že informácie, ktoré poskytuje, nie sú určené na zverejnenie, médium ich uverejniť nesmie. Zdroj je chránený aj tým, že jedinou inštanciu, ktorá je oprávnená prinútiť novinára identifikovať osobu, ktorá informácie poskytla, má byť súd.
Návrh zákona o masových médiách zakotvuje aj princípy transparentnosti vlastníctva médií a niektoré protimonopolné opatrenia.